मौन की महानता इससे ज्यादा और क्या हो सकती है कि यदि मूर्ख व्यक्ति मौन रहे तो वह भी बुद्धिमान जैसा माना जाता है। ज्यादा बातें करने वाला, चाहे कितना भी विद्वान क्यों न हो, समाज में आदर नहीं पाता। इसके विपरीत कम बोलने वाला और गम्भीर स्वभाव का व्यक्ति समाज में अपना अलग स्थान बनाता है। स्वयं प्रभु परमेश्वर मौन को अपना रूप बताते हैं। ज्यादा बातें या मजाक करने से दूसरों के मन को दुःख पहुँचता है और अन्त में, मित्रों और रिश्तेदारों से सम्बन्ध खराब हो जाते हैं। प्रतिदिन के जीवन में व्यापार, व्यवहार तथा युद्ध आदि कार्यों में रहस्यमय विषयों पर मौन रखने की नितान्त आवश्यकता है। शास्त्रों में भी कहा गया है कि दूसरे को दुःख देने वाली बातें नहीं करनी चाहिएं। झूठ, गलत और ज्यादा बातें करना व्यर्थ है। चुगली, निन्दा- जैसी बातें करना बड़ा अपराध है। वास्तव में, ऐसी बातें करना बीमारी और मौत को बुलावा देने के समान है।